ΓΡΑΠΤΗ ΕΡΩΤΗΣΗ P-0092/98 υποβολή: Antonio Tajani (UPE) προς την Επιτροπή (20 Iανουαρίου 1998)

Θέμα: Πάγωμα των κεφαλαίων του Χρηματοδοτικού Μέσου Προσανατολισμού της Αλιείας (SFOP) για τη ναυπήγηση νέων σκαφών και τον εκσυγχρονισμό του ιταλικού αλιευτικού στόλου

Η Επιτροπή ενέκρινε τελευταία τα πολυετή προγράμματα προσανατολισμού (POP) για τους αλιευτικούς στόλους του κάθε κράτους μέλους για την περίοδο από 1ης Νοεμβρίου 1997 μέχρι 31ης Δεκεμβρίου 2001 (POP IV). Προκειμένου να υπολογισθούν οι στόχοι μείωσης των στόλων στο πλαίσιο του POP IV λαμβάνεται υπόψη το επίπεδο επίτευξης των στόχων του προγράμματος POP III (1992-1996).

Σε ό,τι αφορά την Ιταλία, τα διαθέσιμα μέχρι σήμερα στοιχεία, από τα οποία συνεπάγεται ότι δεν έχει ακόμη πραγματοποιηθεί συνολική μείωση του στόλου κατά 12% έναντι των στόχων του POP III, δεν είναι οριστικά και, για τον σκοπό αυτό, η μικτή επιτροπή που αποτελείται από υπαλλήλους της Επιτροπής και των αρμόδιων υπηρεσιών της ιταλικής δημόσιας διοίκησης θα πραγματοποιήσει ελέγχους για την επαλήθευσή τους.

Εντούτοις, η Επιτροπή έχει εν τω μεταξύ αποφασίσει ότι δεν πρόκειται να χορηγηθούν περαιτέρω ενισχύσεις στο πλαίσιο του Χρηματοδοτικού Μέσου Προσανατολισμού της Αλιείας (SFOP) για τη ναυπήγηση νέων σκαφών ή τον εκσυγχρονισμό αλιευτικού στόλου σε εκείνα τα κράτη μέλη που δεν έχουν τηρήσει τους στόχους μείωσης που προβλέπονται στο πρόγραμμα POP III.

Αυτή όμως η αναστολή των διαρθρωτικών ενισχύσεων αποτελεί για την Ιταλία αντιπαραγωγικό μέτρο δεδομένου ότι δεν λαμβάνεται υπόψη το πάγιο πλέον σύστημα σύμφωνα με το οποίο οι ενισχύσεις για ναυπήγηση νέων σκαφών κατ' εφαρμογήν των στόχων του POP χορηγούνται υπό τον όρον ότι για κάθε ναυπηγούμενο νέο σκάφος θα υπάρχει αντίστοιχη καταστροφή παλαιότερων ανερχόμενη στο 120% της χωρητικότητας των νέων.

Ως εκ τούτου, με τις ναυπηγήσεις νέων σκαφών στην Ιταλία, επέρχεται εκ των πραγμάτων μείωση της χωρητικότητας του εν ενεργεία στόλου και επιτυγχάνονται στην πράξη στόχοι του POP. Εξάλλου, αυτό το πάγωμα των ενισχύσεων από το Χρηματοδοτικό Μέσο Προσανατολισμού της Αλιείας δεν λαμβάνει υπόψη την υφιστάμενη ανάγκη προσαρμογής του ιταλικού αλιευτικού στόλου στα κριτήρια ασφάλειας και υγιεινής που εισήχθησαν με τις ευρωπαϊκές και τις εθνικές ρυθμίσεις, αλλά ούτε και τις απαραίτητες προδιαγραφές για τη διατήρηση του αναγκαίου επιπέδου αποτελεσματικότητας και ανταγωνιστικότητας.

Δεν νομίζει η Επιτροπή ότι το σύστημα της «ναυπήγησης νέων σκαφών αφού καταστραφούν προηγουμένως παλαιά σκάφη μεγαλύτερης χωρητικότητας από τα υπό ναυπήγηση νέα» συνιστά μία αποτελεσματική μέθοδο μείωσης και εκσυγχρονισμού του στόλου και ότι, ούτως εχόντων των πραγμάτων, η η αναστολή των διαρθρωτικών ενισχύσεων για τη ναυπήγηση νέων σκαφών και τον εκσυγχρονισμό του στόλου, πέραν του ότι θα δημιουργήσει εμπόδια στη μείωσή του, αποτελεί αντιπαραγωγικό μέτρο σε ό,τι αφορά την ποιότητα των σκαφών και την ασφάλεια των συνθηκών εργασίας των αλιέων;

Απάντηση της κ. Bonino εξ ονόματος της Επιτροπής (27 Φεβρουαρίου 1998)

Απαραίτητη προϋπόθεση για τη χορήγηση ενισχύσεων για τον εκσυγχρονισμό του στόλου και τη ναυπήγηση νέων σκαφών, στο πλαίσιο του Χρηματοδοτικού Μέσου Προσανατολισμού της Αλιείας (ΧΜΠΑ), είναι να τηρούνται οι στόχοι των πολυετών προγραμμάτων προσανατολισμού (ΡΟΡ) που ισχύουν για κάθε κράτος μέλος. Μοναδική εξαίρεση αποτελούν οι ενέργειες εκσυγχρονισμού που δεν συμβάλλουν σε αύξηση της αλιευτικής προσπάθειας.

Ενισχύσεις χορηγούνται για τη μείωση της χωρητικότητας. Ενισχύσεις για τη ναυπήγηση νέων σκαφών χορηγούνται μόνον υπό τη μορφή αντιστάθμισης για μείωση της χωρητικότητας, μη επιδοτούμενης από το κράτος, και μόνο σε περίπτωση που ο στόλος δεν πληροί τους στόχους του ΡΟΡ.

Σύμφωνα με το αξιότιμο μέλος του Κοινοβουλίου, τα στοιχεία για το ιταλικό ΡΟΡ είναι προσωρινά.Υπεύθυνες για την έγκαιρη και αξιόπιστη ενημέρωση της Επιτροπής είναι οι αρμόδιες υπηρεσίες της ιταλικής δημόσιας διοίκησης.

Είναι γεγονός ότι το σύστημα της «ναυπήγησης νέων σκαφών αφού καταστραφούν προηγουμένως παλαιά σκάφη μεγαλύτερης χωρητικότητας από τα υπό ναυπήγηση νέα», όπως επισημαίνει το αξιότιμο μέλος του Κοινοβουλίου, θα επιφέρει μείωση της χωρητικότητας 7 ωστόσο, όσο η Ιταλία δεν τηρεί τους στόχους του ΡΟΡ, είναι νομικώς αδύνατο να εφαρμοστεί ανάλογο σύστημα.

Η Επιτροπή δεν θεωρεί την πολιτική της αντιπαραγωγική. Οι ενισχύσεις για τη ναυπήγηση νέων σκαφών κυμαίνονται στα ίδια περίπου επίπεδα με αυτές που χορηγούνται για την απόσυρση σκαφών και, επομένως, η χορήγηση οικονομικής βοήθειας για απόσυρση σκαφών, η οποία δε συνοδεύεται από τη ναυπήγηση νέων, αποτελεί έναν κατά πολύ οικονομικότερο τρόπο μείωσης της πλεονάζουσας χωρητικότητας.

Η Επιτροπή εκτιμά ότι οι ενισχύσεις για τη ναυπήγηση νέων σκαφών ή τον εκσυγχρονισμό του στόλου, σε εκείνα τα κράτη μέλη που υπερβαίνουν τους στόχους του ΡΟΡ, δεν συνιστούν άριστη χρήση του δημοσίου χρήματος. Η χορήγηση ανάλογων ενισχύσεων κρίνεται ως αποτελεσματικό κίνητρο για εκείνα τα κράτη μέλη που έχουν επιτύχει τους στόχους του ΡΟΡ.